কিন্তু ‘সাগর থেকে পাহাড় থেকে’-র ব্যাপারটা? তোত্তোকে যে জানতেই হবে এসবের মানে। আসলে এটা দিয়ে সোসাকু কোবায়াশি বোঝাতে চেয়েছেন পুষ্টিকর খাবারের গুরুত্ব। পাহাড় থেকে আসবে শাক-সবজি, ফল-জল, মুর্গি আর সমুদ্র থেকে পাবো আয়োডিন-সমৃদ্ধ রূপচাঁদা মাছ, চিংড়ি । ‘শিশুদের সবকিছু খেতে শেখান’ – এসব গৎবাঁধা বুলির বদলে, শিশুদের সহজে পুষ্টিকর খাবারের গুরুত্ব বুঝতে শেখানোর জন্য তিনি ‘সাগর থেকে পাহাড় থেকে’ এই সুন্দর কথাটা ব্যবহার করলেন। যাই হোক, পুরোটা জানবার পর তোত্তোর খুব ভালো লেগেছিল। কে কী আনলো সেটা কোনো ব্যাপার নয় টিফিন বক্সে সাগর-পাহাড়ের খাবার থাকাটাই আসল। কারো বক্সে যদি সাগর বা পাহাড়ের যে-কোনো একটি উপাদান বাদ পড়ে তার বন্দোবস্ত করে রেখেছেন হেডমাস্টারমশাইয়ের স্ত্রী। তখন কে আর বলবে অমুকের টিফিন পচা – আমারটা ভালো, বা আমি মাছ খাই না? সবাই যে সাগর আর পাহাড়ের গল্পে মশগুল। খেতে খেতে হেডমাস্টারমশাই সবাইকে নানারকম প্রশ্ন করতেন, কোন খাবারটা সাগরের বা কোনটা পাহাড়ের। কেউ কোনো অচেনা বা সুস্বাদু খাবার আনলে সবাই মিলে চেখে দেখাও চাই। এভাবে ওদের কাছে খাওয়াটাও হয়ে উঠেছিল আনন্দময় একটা ক্লাস।